section_heading: Političke revolucije
paragraph_text: Vjerojatno u povijesti svijeta nije bilo razdoblja u kojem su nagli ekonomski razvoj i određene filozofske ideje toliko utjecale na kolektivnu svijest kao što je to bila druga polovica XVIII. stoljeća. Naime, odjek gospodarskog razvoja potaknutog Prvom industrijskom revolucijom doveo je do nastanka suvremenog društva u ekonomsko-tehnološkom smislu, odnosno do početaka onoga što će kasnije postati moderno i postmoderno društvo. Isto tako, racionalni pristup prosvjetitelja počeo je rušiti neke od osnovnih temelja koje je novovjekovna Europa poznavala i zastupala u tom trenutku. Temelji apsolutističke vlasti počinju se klimati, a narod, kao kolektiv, počinje preispitivati dogme o apsolutnosti koje je ranija historija etablirala. Bilo je to razdoblje općeg buđenja koje će kulminirati velikom građansko-demokratskom revolucijom koju će neki povjesničari nazvati najznačajnijim događajem suvremene povijesti.